પાકિસ્તાન ક્રિકેટ ટીમનાે કેપ્ટન શાહિદ આફ્રિદી આંતરરાષ્ટ્રીય ક્રિકેટમાંથી નિવૃત્તિ લેશે. આગામી શુક્રવારે ઓસ્ટ્રેલિયા સામે રમાનારી મેચ કદાચ તેની કરિયરની અંતિમ મેચ હોઈ શકે છે. મોહાલીમાં ન્યૂઝીલેન્ડ સામેની મેચમાં ૨૨ રનથી પાકિસ્તાનની હાર બાદ પ્રેઝન્ટેશન વખતે આફ્રિદીએ કહ્યું કે, ”ઓસ્ટ્રેલિયા સામેની મેચ મારી કરિયરની કદાચ છેલ્લી મેચ હોઈ શકે છે. જોઈએ હવે શું થાય છે.” આ અગાઉ ઈડન ગાર્ડનમાં પણ ભારત સામે પાકિસ્તાન હાર્યું હતું. આ મેચમાં આફ્રિદી આઠ રને આઉટ થતાં પોતાની ટીમને નિરાશ કરી હતી. પાકિસ્તાન ક્રિકેટ બૉર્ડે પણ આફ્રિદીને ટીમમાંથી કાઢવાનો નિર્ણય કરી લીધો છે. આ ટી૨૦ વર્લ્ડકપની શરૂઆતથી જ આફ્રિદી વિવાદોમાં ઘેરાયેલો રહ્યો છે. ભારતીય ફેન્સ અંગે આફ્રિદીએ કહ્યું હતું કે ભારતમાં અમને એટલો પ્રેમ મળે છે કે પાકિસ્તાનમાં પણ એટલો પ્રેમ નથી મળતો. તેના આ નિવેદન બાદ પાકિસ્તાનની કોર્ટે આફ્રિદીને સમન્સ પાઠવ્યો હતો.